השבוע החולף היה חיובי אך ללא התבססות מעל 1400 הנקודות. במבט ראשון שבנו למגמת הדשדוש, וכפי שהערכנו להוציא יציאה קטנה מטווח הדשדוש דבר לא השתנה. במבט שני ישנם מספר גורמים בעיתיים בסיפור שמרמזים כי במבט קדימה השוק שלילי מכפי שהתרגלנו עד כה.
הראשון, הוא מחיר הזהב שלרגעים נסחר השבוע מעל רמת 1300$. פוזיצית הלונג שלנו על המתכת מוסיפה להתנהל ולכן אין זה סוף פסוק ובפרט שהמחיר ירד במעט אלא שעל פניו במבט ראשון לא רואים סיבה של ממש לקפיצה בזהב.
השני, נוגע במדד הויקס שמסרב לשוב לרמות הנמוכות אליהן התרגלנו עד כה לא בת"א ולא בוול סטריט. אם המעוף עוד איכשהו קרוב לרמות השפל מהחודש האחרון הרי שניו יורק למרות שנסחרת מרחק נגיעה מהשיא אינה מובילה לתיקון מטה בויקס. לשוב אל מתחת ל 10% זה פחות סביר או מיידי אבל היינו מצפים ליציבות סביב 11-12%. משזה לא מתרחש ואנו בכלל נסחרים מעל 14% סטיה ניתן לומר כי החשש כעת בוול סטריט גבוה מכל פרק זמן אחר השנה לרבות הסיפור הצפון קוריאני. וזה מפתיע למדי – לא היה אירוע כזה או אחר האמור להלחיץ המשקיעים אבל די בזה להקטין חשיפת השורטים על מדד הפחד ולאותת כי אנו בפני שינוי פוטנציאלי.
השלישי, רתיעה של הציבור המקומי שבאה לידי ביטוי בנסיגה בקרנות המניתיות. הקונצרני והמעורבות עודן מגייסות אבל פדיון של 110 מליון ₪ במניתיות מעיד כי הידיים החלשות מתחילות להזיע.
מכל אלה ניתן להסיק כי דשדוש בהחלט כן אבל טווח הדשדוש נוטה כעת מטה ואם התרגלנו למרכז דשדוש סביבות 1430 עלינו כבר להתיחס לניוד הרצועה כולה מטה לסביבות 1370-1420.
יותר ויותר פרמטרים מרתיעים את שחקני המעוף דבר שמעמיד בסימן שאלה את כדאיות הכניסה שלנו לפקיעה. פוטנציאל הסקוויז כמובן נחת פלאים מאז הנפילה אל מתחת ל 1370 ועדין די שנהיה ברמה הנוכחית בכדי שהגלגול יהיה לסביבות ספוט דומה בספטמבר. משם זוהי כבר נבואה המגשימה את עצמה ולכן חשיבות גבוהה להמשך האם המעוף יחתום החודש ב 1370 או 1400 מאחר וזו תהא נקודת הפתיחה לרבעון שלם שממנו לא נראה התאוששות של ממש בטח לא בנקודה הראשונה.
המאקרו עמד במרכז הכותרות השבוע ובראש הדברים מדד המחירים שירד ביולי ב 0.1% בעוד התחזית עמדה על עליה של 0.1%. נתון שלילי רצוף ומרחק מצטבר של 0.4% מהתחזית בחודשיים מרמזים כי אשליות בנק ישראל על התאוששות האינפלציה היו מוקדמות, ודי כי נזכיר את בטחון הנגידה באומרה כי עלינו על מסלול חיובי. בפועל, אנו כבר בטריטוריה השלילית אבל החשוב הוא המגמה – לפני ארבעה חודשים עמדה האינפלציה על קצב שנתי של 0.9% ואילו כעת כל העליה נמחקה לחלוטין. בכדי לחדד את כמה המצב המקומי מטעה נציין כי להוציא קפריסין, בישראל האינפלציה הנמוכה בעולם המערבי וזה לרבות מדינות אירופה המדשדשות. צריך כשרון לא מבוטל מצד בנק ישראל בכדי להגיע למצב שכזה וברור כי אינטרס ראשון במעלה מצד הבנק הוא שמירה על רמת מחירים גבוהה בנדל"ן שאחרת אנו צפויים לדיפלציה של ממש.
לזה יש להוסיף העובדה כי התוצר המקומי הגולמי של המשק עלה במחצית הראשונה של 2017 ב-2.1% בחישוב שנתי, והמדובר בירידה משמעותית בקצב הצמיחה לאחר עלייה של 4.6% במחצית הקודמת ועלייה של 4.7% במחצית הראשונה של 2016. רוצה לומר יותר מדי נתונים שליליים שפשוט לא תואמים את האוירה החיובית לכאורה בכלכלה המקומית, ומרמזים כי מתחת לפני השטח יש תנועה שלילית שאולי לא באה לידי ביטוי בגלל מיסוך (מחירי הנדלן) או נדיבות אשראי (רכבים) אך בהינתן שינוי סנטימנט כללי תצוף במהירות לפני השטח.
באסיה קיבלנו השבוע הפתעה של ממש עת הכלכלה המקומית צמחה ברבעון השני ב 4% לעומת הרבעון המקביל אשתקד. זה לא רק נתון פנומנאלי בפני עצמו אלא כזה שהותיר את התחזיות הרחק מאחור עם צפי עליה של 2.5% בלבד. המדובר בקצב צמיחה רבועני החזק מאז ינואר 2015 וזוהי בשורה שלילית עבור המשקיעים בניקיי שכן עכשיו הממשל יתקשה להמשיך בצעדים המוניטאריים בהם נקט עד כה, כל שכן להרחיבם. דומה המצב במידת קיצון לזה האירופאי שבינתיים מסנדל את דראגי מלפעול אלא שביפן הנתון הוא מוחץ ומרחיק אפשרות פעולה לפחות עד תום השנה.
בארה"ב הסיפור השבוע, ואין סיבה לקשר כפי שעשו רבים בין הירידה ובין הפיגוע בברצלונה, היא החלטת הפד להתחיל ולמכור נכסים. אמנם לא ננקב בתאריך מסוים אבל הובהר כי ההחלטה נדחתה למועד הפגישה הבא (20.9) ומכאן שהשוק נלחץ. מנגד, הפד גם חלק סוכריה בדמות הדיון על כך שהאינפלציה לא מתרוממת ולכן העלאת ריבית נוספת נדחית כרגע לדצמבר לכל המוקדם. ההערכות עד כה עמדו על אוקטובר אבל כעת לאור "חוסר הודאות ואי הבטחון" של הפד ניתן להניח כי הריבית סיימה המהלך ברבעון הקרוב.
אגוד – שינוי המלצה ! לא נכנסו לטווח ארוך למניה אלא רק עד לקפיצה נוספת עם התבהרות מהלך המכירה. משזה התרחש אנו נעדיף מימוש רווח מהיר של 5% במגזר שרובו ככולו מתומחר יקר אך שומר על כוחו רק בשל סנטימנט כללי חיובי.
תודה רבה על הסקירה שחקן !
מדוע אין התיחסות לדולר / ש"ח מזה מס' שבועות?